હરિવલ્લભદાસે એ તરફ નજર કરી એટલે ગોરધનના હૃદયના ધબકારા વધી ગયા. મોટા દીકરા સામે શેઠ અત્યારે તલવાર ના ખેંચે તો સારું... એ મનોમન પ્રાર્થના કરતો હતો. શેઠ એમના મોટા પુત્ર તરફ ઉદાસી ભરેલી નજરે તાકી રહ્યા હતા. સામા પક્ષે વિભાકર પર કોઈ અસર નહોતી. બીજા કોઈનીયે પરવા ન હોય એ રીતે એ ટીવી પર આવતી ક્રિકેટ મેચ જોવામાં તલ્લીન હતો. રમત-ગમતનો શોખ હતો એટલે આઇ.પી.એલ.ની છેલ્લી નિર્ણાયક મેચોમાં એને વધુ રસ હોય એ સ્વાભાવિક હતું.